DA Den Europæiske Unions Tidende L 313/6

KOMMISSIONENS DELEGEREDE FORORDNING (EU) 2016/2021

af 2. juni 2016

om supplerende regler til Europa-Parlamentets og Rådets forordning (EU) nr. 600/2014 om markeder for finansielle instrumenter for så vidt angår reguleringsmæssige tekniske standarder for adgang vedrørende benchmarks

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 600/2014 af 15. maj 2014 om markeder for finansielle instrumenter og om ændring af forordning (EU) nr. 648/2012 (1), særlig artikel 37, stk. 4, tredje afsnit, og

ud fra følgende betragtninger:

(1) Forordning (EU) nr. 600/2014 foreskriver ikke-diskriminerende adgang for centrale modparter (CCP'er) og markedspladser til licenser til og oplysninger vedrørende benchmarks, der anvendes til værdiansættelse af en række finansielle instrumenter med henblik på handel og clearing. Da der findes mange forskellige benchmarks, kan det variere, hvilke oplysninger CCP'er og markedspladser har brug for med henblik på clearing eller handel, afhængigt af en række faktorer, herunder det relevante finansielle instrument, der handles eller cleares, og typen af benchmark, som det finansielle instrument benytter som reference. Det bør derfor være tilladt for CCP'er og markedspladser at anmode om adgang til alle oplysninger, forudsat at det er nødvendigt med henblik på clearing eller handel.

(2) De mange forskellige benchmarks og deres forskellige anvendelser betyder, at det er uhensigtsmæssigt at tilstræbe en »one size fits all«-tilgang og en høj grad af harmonisering af indholdet af licensaftaler. Begrænsning af de betingelser, under hvilke der gives adgang, i henhold til forudfastsatte og udtømmende regler kan derfor være skadelig for alle parter.

(3) En person med ejendomsrettigheder til et benchmark bør kun kunne stille forskellige betingelser for forskellige kategorier af CCP'ers og markedspladsers adgang til dens benchmark, når det er objektivt begrundet, såsom på grund af den mængde, det anvendelsesområde eller det formål, der efterspørges, og dette skal ske på en forholdsmæssig måde. De forskellige kategorier og kriterierne for fastlæggelsen af de forskellige kategorier af CCP'er og markedspladser bør gøres offentligt tilgængelige.

(4) Den måde, hvorpå det vurderes, om et benchmark er nyt, vil afhænge af det konkrete tilfælde. Personen med ejendomsrettigheder til et benchmark bør derfor dokumentere, på hvilken måde benchmarket er nyt, hvis dette påberåbes som begrundelse for at nægte øjeblikkelig adgang. Hver vurdering af et benchmark, der erklæres som nyt, bør tage hensyn til en kombination af forskellige faktorer og deres passende vægtninger og ikke være baseret på en enkelt faktor til at vurdere, om benchmarket opfylder kriterierne i forordning (EU) nr. 600/2014.

(5) Selv om værdierne i to benchmarks kan have en tæt indbyrdes forbindelse, især på kort sigt, kan deres sammensætning eller metode være grundlæggende forskellige. Der bør derfor tages hensyn til forbindelsen på lang sigt og ligheder i hvert benchmarks sammensætning og metode ved vurderingen af, hvorvidt et benchmark er nyt. På grund af benchmarks' forskelligartethed bør en person med ejendomsrettigheder til et benchmark ud over de i denne forordning omhandlede faktorer også tage hensyn til yderligere faktorer, der er specifikke for den pågældende type af benchmark, under hensyn til gængse standarder. Hvad angår råvarebenchmarks bør andre faktorer vurderes, herunder hvorvidt de relevante benchmarks er baseret på forskellige underliggende råvarer og forskellige leveringssteder.

(6) Der offentliggøres med jævne mellemrum nye serier af benchmarks, såsom credit default swap-benchmarks. I sådanne tilfælde er det nyligt offentliggjorte benchmark en videreførelse af den tidligere serie og bør derfor ikke betragtes som et nyt benchmark.

(7) Af konsekvenshensyn og for at sikre velfungerende finansmarkeder er det nødvendigt, at bestemmelserne i denne forordning og bestemmelserne i forordning (EU) nr. 600/2014 anvendes fra den samme dato.

(8) Denne forordning er baseret på det udkast til reguleringsmæssige tekniske standarder, som Den Europæiske Værdipapir- og Markedstilsynsmyndighed (ESMA) har forelagt Kommissionen.

(9) ESMA har foretaget åbne offentlige høringer om det udkast til reguleringsmæssige tekniske standarder, som ligger til grund for denne forordning, analyseret de potentielle omkostninger og fordele i forbindelse hermed samt indhentet en udtalelse fra interessentgruppen for værdipapirer og markeder, der er nedsat i henhold til artikel 37 i Europa-Parlamentets og Rådets forordning (EU) nr. 1095/2010 (2) —

VEDTAGET DENNE FORORDNING:

Artikel 1

Oplysninger, der skal stilles til rådighed for CCP'er og markedspladser

1. En person med ejendomsrettigheder til et benchmark skal, efter anmodning, over for centrale modparter (CCP'er) og markedspladser stille de oplysninger til rådighed, der er nødvendige for deres clearing- og handelsfunktioner, alt efter hvad der er relevant for den specifikke type af benchmark, som der søges adgang til, og for det relevante finansielle instrument, der skal handles eller cleares.

2. En CCP eller markedsplads skal i sin anmodning forklare, hvorfor sådanne oplysninger er nødvendige med henblik på clearing eller handel.

3. Med henblik på stk. 1 omfatter relevante handels- og clearingfunktioner mindst følgende:

a) for en markedsplads: i) den indledende vurdering af benchmarkets kendetegn ii) markedsføringen af det relevante produkt iii) understøttelsen af prisdannelsen for de kontrakter, der er optaget eller optages til handel iv) igangværende markedsovervågningsaktiviteter

b) for en CCP: i) hensigtsmæssig risikostyring af relevante åbne positioner i børshandlede derivater, herunder netting ii) overholdelse af de relevante forpligtelser fastsat ved Europa-Parlamentets og Rådets forordning (EU) nr. 648/2012 (3).

4. Relevante oplysninger vedrørende pris- og datafeeds, jf. artikel 37, stk. 1, litra a), i forordning (EU) nr. 600/2014, skal mindst omfatte:

a) en feed af benchmarkets værdier

b) omgående underretning om enhver unøjagtighed i beregningen af benchmarkværdierne og om de opdaterede eller korrigerede benchmarkværdier

c) historiske benchmarkværdier, hvis personen med ejendomsrettigheder til benchmarket har sådanne oplysninger.

5. Med hensyn til sammensætning, metode og prissætning skal de afgivne oplysninger gøre det muligt for CCP'er og markedspladser at forstå, hvordan hver benchmarkværdi oprettes, og den faktiske metode, der anvendes til at nå frem til benchmarkværdierne. Relevante oplysninger om sammensætning, metode og prissætning skal mindst indeholde:

a) definitionerne af alle centrale termer, der anvendes i forbindelse med benchmarket

b) begrundelsen for valget af metodologi og procedurer for gennemgang og godkendelse af metodologien

c) de kriterier og procedurer, der er anvendt til at fastlægge benchmarket, herunder en beskrivelse af inputdata, den prioritet, der gives til forskellige typer af inputdata, anvendelse af ekstrapoleringsmodeller eller -metoder og en eventuel procedure for rebalancering mellem bestanddelene i et benchmark

d) de kontrolforanstaltninger og regler, der gælder for udøvelsen af vurderinger eller skøn, med henblik på at sikre konsekvent anvendelse af sådanne vurderinger eller skøn

e) de procedurer, der gælder for fastlæggelsen af benchmarks i perioder med stress eller i perioder, hvor kilderne til transaktionsdata er utilstrækkelige, unøjagtige eller upålidelige, og benchmarkets potentielle begrænsninger i sådanne perioder

f) det tidsrum, i løbet af hvilket benchmarket beregnes

g) de procedurer, der gælder for benchmarkets rebalanceringsmetode, og de dertil svarende vægtninger af benchmarkets bestanddele

h) procedurerne for håndtering af fejl i inputdata eller fastlæggelsen af benchmarket, herunder hvis benchmarket skal fastlægges igen

i) oplysninger om hyppigheden af eventuel intern gennemgang og godkendelse af sammensætningen og metoden og, hvis det er relevant, oplysninger om procedurerne for og hyppigheden af ekstern gennemgang af sammensætningen og metoden.

Artikel 2

Generelle betingelser for de licensbetingede oplysninger, der skal stilles til rådighed for CCP'er og markedspladser

1. En person med ejendomsrettigheder til et benchmark skal stille alle relevante licensbetingede oplysninger omhandlet i artikel 1, som CCP'er og markedspladser anmoder om, til rådighed uden unødig forsinkelse, enten punktvist, herunder ændringer af oplysninger, der tidligere er stillet til rådighed, eller løbende eller regelmæssigt, afhængigt af typen af de pågældende oplysninger.

2. En person med ejendomsrettigheder til et benchmark skal stille alle relevante licensbetingede oplysninger omhandlet i artikel 1 til rådighed for alle CCP'er og markedspladser efter samme tidsfrister og under de samme betingelser, medmindre forskellige betingelser kan begrundes objektivt.

3. Kravene i stk. 1 og 2 finder ikke anvendelse, hvis og så længe en person med ejendomsrettigheder til et benchmark kan dokumentere, at visse oplysninger er offentligt tilgængelige eller tilgængelige ad andre kommercielle veje for CCP'er og markedspladser, hvis sådanne oplysninger er pålidelige og rettidige.

Artikel 3

Differentiering og ikke-diskrimination

1. Hvis en person med ejendomsrettigheder til et benchmark fastsætter forskellige betingelser i henhold til artikel 37, stk. 1, i forordning (EU) nr. 600/2014, herunder gebyrer og betalingsbetingelserne for dem, skal betingelserne finde anvendelse på differentieret måde, efter hver kategori af licenshavere.

2. En person med ejendomsrettigheder til et benchmark skal fastsætte de samme rettigheder og forpligtelser for licenshavere i samme kategori.

3. En person med ejendomsrettigheder til et benchmark skal gøre kriterierne for fastlæggelse af de forskellige kategorier af licenshavere offentligt tilgængelige.

4. En person med ejendomsrettigheder til et benchmark skal, efter anmodning, til enhver CCP eller markedsplads gratis meddele betingelserne for den kategori, som den pågældende CCP eller markedsplads tilhører.

5. En person med ejendomsrettigheder til et benchmark skal over for alle licenshavere i samme kategori stille alle tilføjelser til eller ændringer af betingelser for licensaftaler aftalt med en licenshaver inden for den pågældende kategori og under samme betingelser til rådighed.

Artikel 4

Andre betingelser, under hvilke der gives adgang

1. En person med ejendomsrettigheder til et benchmark skal fastsætte betingelserne for licensaftaler og gratis stille dem til rådighed for CCP'er og markedspladser efter anmodning. Betingelserne skal indeholde følgende:

a) anvendelsesområdet og indholdet af oplysninger for hver anvendelse i henhold til licensaftalerne med tydelig angivelse af fortrolige oplysninger i hvert tilfælde

b) betingelserne for CCP'ers og markedspladsers videreformidling af oplysninger, hvis det er tilladt

c) de tekniske krav for leveringen af tjenesteydelsen

d) gebyrerne og betingelserne for betaling af dem

e) de betingelser, under hvilke aftalen udløber, idet der tages hensyn til levetiden af finansielle instrumenter, der benytter benchmarket som reference

f) de uforudsete omstændigheder og de relevante foranstaltninger til at regulere videreførelsen, overgangsperioderne og afbrydelsen af tjenesteydelsen under en periode med uforudsete omstændigheder, der: i) giver mulighed for opsigelse på en velordnet måde ii) sikrer, at opsigelse ikke udløses af mindre brud på kontrakten, og at den relevante part får et rimeligt tidsrum til at afhjælpe overtrædelser, der ikke giver anledning til øjeblikkelig opsigelse

g) lovvalg og fordeling af ansvar.

2. Licensaftalen skal forpligte CCP'er, markedspladser og personer med ejendomsrettigheder til et benchmark til at opstille sådanne regler, procedurer og systemer, som måtte være nødvendige for at sikre følgende:

a) gennemførelse af tjenesteydelsen uden unødig forsinkelse i overensstemmelse med en på forhånd fastsat tidsplan

b) ajourføring af alle oplysninger, som parterne har givet i hele adgangsordningens varighed, herunder oplysninger, der kunne have følger for omdømmet

c) en kommunikationskanal mellem parterne, som er rettidig, pålidelig og sikker i licensaftalens løbetid

d) høring, hvis der er sandsynlighed for, at en ændring i en enheds aktiviteter kan få væsentlig indflydelse på licensaftalen eller på de risici, mod hvilke den anden enhed er eksponeret, og underretning inden for en rimelig frist, før der gennemføres ændringer i enhedernes aktiviteter

e) tilrådighedsstillelse af oplysninger og de relevante instrukser for videregivelse og anvendelse af dem gennem de aftalte tekniske midler

f) tilrådighedsstillelse af ajourførte oplysninger for personer med ejendomsrettigheder til et benchmark vedrørende videregivelsen, hvis en sådan er tilladt, af oplysninger til clearingmedlemmer af CCP'er og medlemmer af eller deltagere på markedspladser

g) at løsning af tvister og opsigelse af aftalen sker på en velordnet måde under de identificerede omstændigheder.

Artikel 5

Standarder for, hvorledes det godtgøres, om et benchmark er nyt

1. Ved fastsættelsen af, om et nyt benchmark opfylder kriterierne i artikel 37, stk. 2, litra a) og b), i forordning (EU) nr. 600/2014, skal en person med ejendomsrettigheder til et benchmark tage følgende i betragtning:

a) hvorvidt kontrakter, der er baseret på det nyere benchmark, ikke kan nettes eller i vid udstrækning modregnes mod kontrakter, der er baseret på det relevante eksisterende benchmark, af en CCP

b) hvorvidt de regioner og erhvervssektorer, der er dækket af de relevante benchmarks, hverken er de samme eller sammenlignelige

c) hvorvidt de relevante benchmarks' værdier ikke er indbyrdes tæt forbundne

d) hvorvidt sammensætningen af de relevante benchmarks, under hensyntagen til antallet af bestanddele, de faktiske bestanddele, deres værdier og deres vægtninger, hverken er de samme eller sammenlignelige

e) hvorvidt metoderne for hvert relevant benchmark hverken er de samme eller sammenlignelige.

2. I tillæg til standarderne i stk. 1 skal følgende yderligere standarder også tages i betragtning for råvarebenchmarks:

a) hvorvidt de relevante benchmarks ikke er baseret på de samme underliggende råvarer

b) hvorvidt leveringsstederne for de underliggende råvarer ikke er de samme.

3. I tillæg til standarderne i stk. 1 og 2 skal en person med ejendomsrettigheder til et benchmark også tage hensyn til yderligere standarder for de typer af benchmarks, der vurderes, alt efter hvad der er relevant.

4. En nyligt offentliggjort serie af et benchmark udgør ikke et nyt benchmark.

Artikel 6

Ikrafttrædelse og anvendelse

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes fra den dato, der er nævnt i artikel 55, stk. 4, i forordning (EU) nr. 600/2014.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 2. juni 2016. På Kommissionens vegne Jean-Claude JUNCKER Formand

(1) EUT L 173 af 12.6.2014, s. 84.

(2) Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/77/EF (EUT L 331 af 15.12.2010, s. 84).

(3) Europa-Parlamentets og Rådets forordning (EU) nr. 648/2012 af 4. juli 2012 om OTC-derivater, centrale modparter og transaktionsregistre (EUT L 201 af 27.7.2012, s. 1).